На основу члана 29а став 4, члана 31а став 11. и члана 53а тач. а) и г) Закона о заштити становништва од заразних болести („Службени гласник РС”, бр. 15/16, 68/20 и 136/20) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о изменама Уредбе о мерама за спречавање и сузбијање заразне болести COVID-19**

Члан 1.

У Уредби о мерама за спречавање и сузбијање заразне болести COVID-19 („Службени гласник РС”, бр. 151/20, 152/20, 153/20, 156/20, 158/20, 1/21 и 17/21), у члану 7. став 2. мења се и гласи:

„Изузетно од одредбе става 1. овог члана, у периоду од 8. до 12. марта 2021. године, извођење наставе за ученике средње школе врши се извођењем наставе на даљину.”

Став 3. брише се.

Члан 2.

Члан 14а мења се и гласи:

„Члан 14а

Изузетно од члана 14. ст. 1. и 2. ове уредбе, 6. марта 2021. године, радно време oбјеката у којима се обављају делатности у области трговине на мало (трговинске и друге радње и продајна места), пружања услуге у области угоститељства, које обухватају продају хране и пића (ресторани, кафићи, барови, клубови, сплавови и сл.), пружања услуге у затвореним или отвореним трговинским центрима и сличним објектима у којима се обавља делатност у области трговине на мало (тржни центри, пијаце и сл.) и приређивања посебних и класичних игара на срећу (кладионице, играонице и сл.), као и у објектима у којима се обавља делатност пружања занатских и других услуга у непосредном и дуготрајном физичком контакту са корисником услуге (козметички салони, фризерски салони, салони лепоте) и делатност у области културе која подразумева истовремено присуство више лица у истом простору биоскопи, музеји, галерије) и области спорта која подразумева истовремено присуство више лица у истом простору или дуготрајнији непосредни контакт са корисником услуге (фитнес центри, теретане, вежбаонице, спа центри, базени и други објекти намењени за спорт и рекреацију и сл.) ограничава се тако да ти објекти могу радити од 06.00 часова до 12.00 часова.

У периоду од 6. марта 2021. године, од 12.00 часова, до 8. марта 2021. године, до 06.00 часова, објекти и други простори у којима се обављају делатности из става 1. овог члана неће радити.

Ограничење из става 2. овог члана не односи се на рад:

1) апотека, изузев оних апотека које продају обављају у трговинским центрима и за које управљач не може обезбедити посебне коридоре за приступ или у које се не улази са спољне стране или непосредно са јавне површине, бензинских пумпи у обављању делатности продаје горива и трговинских, угоститељских и других објеката који врше доставу хране;

2) трговинских и других радњи и продајних места на којима се врши продаја прехрамбених производа, укључујући и оне које продају обављају у трговинским центрима, а за које управљач може да обезбеди посебне коридоре за приступ или у које се улази са спољне стране или непосредно са јавне површине;

3) самосталних малопродајних објеката у којима се обавља трговина на мало (продаја штампе, дуванских прерађевина и ситних предмета) којa се обавља тако да купац не улази у објекат (киосци и трафике);

4) ординација и лабораторија у којима се пружају медицинске и стоматолошке услуге и ветеринарских ординација и лабораторија и сл.;

5) позоришта, односно других објеката установа културе у којима се играју раније заказане представе из области позоришне уметности и уметничке игре;

6) ресторана и других простора у којима се пружају услуге исхране у категоризованим и некатегоризованим смештајним објектима и у категоризованом приватном смештају;

7) објекти намењених за спорт и рекреацију – када се користе у сврху тренинга и припрема за одржавање и одржавање искључиво регистрованих такмичења у надлежности надлежних националних спортских савеза и то у унапред заказаним терминима;

8) свих других радњи, објеката и места (обућарске, кројачке, столарске, стаклорезачке и сл. радње, сервиси, технички прегледи и сл.) на којима се пружају услуге при чијем вршењу није обавезно присуство корисника или су приуство и контакт ограниченог трајања.

Објекти и други простори у којима се обављају делатности из става 3. овог члана могу радити до 21.00 часа.

У периоду од 6. марта 2021. године, од 00.00 часова, до 8. марта 2021. године, до 06.00 часова објекти у којима се обављају делатности у области угоститељства које обухватају продају хране и пића (ресторани, кафићи, барови, клубови и сл.), а који се налазе у зимским туристичким центрима неће радити, изувез угоститељских услуга које се корисницима смештаја пружају у категоризованим и некатегоризованим смештајним објектима и у категоризованом приватном смештају и које се могу пружати до 22.00 часа.”

Члан 3.

Ова уредба ступа на снагу даном објављивања у „Службеном гласнику Републике Србије”.

05 Број: 110-2025/2021

У Београду, 5. марта 2021. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |

/75